Nos Hugues, dux de Bergoinne, facons savoir à touz cels qui verront ces presentes lettres que cum descorz fust antre les religieus homes l’abbé et lou covent de Fontenoy de une part, et la très noble feme Emenjart, dame de Sombernon et d’Estez, d’autre part, sor ceu que cil de Fontenoy disoient que il avoient droit de user por panre toutes menières de bois wart et sec en la partie à la dite dame de touz les bois d’Estez, por raison dou don et de l’aumosne qui faite lor est de monseignor Mathier, pere de la dite dame, laquel chose la dite dame contredisoit. A la parfin il hont pacefié et acordé amiaublement dou dit descort, si cum il hont recogneu par devant nos, por lou consoil de bones gens en tele menière que la devant dite dame por li et por les hoirs done et assiet à l’iglise de Fontenoy en herietage perpetue quatre livrées et demie de terre à Viennois à panre chascun an, lou jor de l’utaine de la Saint Remi, à Villebarni des deniers de sa taille de la Saint Remi, et sus toutes les autres issues de la dite ville de Villebarni, se la dite taille soffisoit à paier les dites quatre livrées et demie de terre à viennois. Et li diz abbés ne li covent ne autres par aus n’auront point droit de coper ne de panre bois wart ne sec en la partie à la dite dame des devant diz bois d’Estez, et lou quitent dou tout expressement, se il ne l’acqueroient par eschange, ou par don, ou par achat, et ces convenances desus dites prometent li diz abbés et li covent par aus et par lor eglise à tenir et à garder fermemant sanz venir encontre. Et la dite Emenjart les promet ausi à tenir par sa foi donée corporelement en nostre main par li et par ses hoirs que ele oblige ès devant dites choses tenir et garder. Et vuelent et otroient li diz abbés et li covent de Fontenoy par aus et par lor eglise que les letres que il hont dou don que messire Mathies, sire d’Estez, lor fist de ceste chose soient de nule valour quant à cest article desus dit quant à la partie des diz bois à la dite dame, ne n’am poent user cil de Fontenoy ne en droit ne defuers quant au dit article vers la dite dame ne vers ses hoirs, et hont recogneu cil de Fontenoy que ceste paiz est faite au profist de lor eglise. En tesmoinaige de la quel chose et à plus grant fermeté, nos devant dit Hugues, dux de Bergoinne avons mis nostre seal en ces presentes lettres, à la requeste des parties, et avons loé ceste chose ceu que à nos en affiert. Ce fu fait en l’an de grâce mil deus cenz sexante et huit, ou mois de may.